Къэбэрдей уэрамым и лъэс зекIуапIэр къызэIуах
ФокIадэм и 1-м, Къэбэрдей-Балъкъэрым и Къэралыгъуэр илъэс 95-рэ, Налшык къалэр илъэс 292-рэ щрикъум ирихьэлIэу, республикэм и къалащхьэм щэнхабзэ зэхыхьэхэр щекIуэ-кIащ. Абыхэм я щIэдзапIэу гуфIэгъуэ щытыкIэм иту пщэдджыжьым къызэIуахащ нэхъапэм къалэм и уэрам нэхъыщхьэу щыта, иджы зэрагъэпэщыжу къагъэщIэрэщIэжа Къэбэрдей уэрамым и лъэс зекIуапIэр.
А махуэм Къэбэрдей уэрамым зэрыкъалэу щызэхуэсами ярейт, цIыху мин бжыгъэхэр щызэблэкIырти. Абы и теплъэм къыпхуэмыцIыхужыным хуэдэу телъыджэу зэрызрагъэхъуэжам нэр игъэгуфIэрт. А уэрамыр нэхъапэм зымыцIыхуу щытахэм е япэу зылъагъухэм къащыхъункIэ хъунщ абы тет псэупIэхэмрэ шхапIэхэмрэ яухуагъащIэу. Къалэдэсхэми хьэщIэхэми гуапэ ящыхъуащ уэрамым и кIыхьагъкIэ плиткэ зэрыралъхьар, удз гъэгъахэр, жыгыщIэхэр куэду зэрыщыхасар, пщыхьэщхьэм уэздыгъэхэмкIэ къызэрагъэнэхур, «Победа» кинотеатрымрэ псэупIэ унэхэмрэ я IуплъапIэр зыхуей зэрыхуагъэзэжар, абы и гупэм деж цIыхухэм я гукъыдэжым хэзыгъахъуэ псыутх екIу зэрыщаухуар, тетIысхьэпIэ пщIы бжыгъэхэр зэрыщагъэувар. АдэкIэ тIэкIу удэкIуэтеймэ, къыщызэIуахащ сабийхэм я нэгу зыщрагъэужь аттракцион.
КъБР-м и Iэтащхьэ КIуэкIуэ Юрий Къэбэрдей-Балъкъэрым и махуэшхуэ зэхыхьэхэм хэтыну Налшык къеблэгъа, УФ-м и Президентым и полномочнэ лIыкIуэу КИФЩI-м щыIэ Белавенцев Олегрэ Абхъазым и Президент Хаджимбэ Раулрэ и гъусэу Къэбэрдей уэрамым и лъэсрызекIуэ Iыхьэр гуфIэгъуэ щытыкIэм иту къызэIуахащ. КъагъэщIэрэщIэжа уэрамым и щIэдзапIэр — иджы лъэс зекIуапIэ хъуар — къызэрахухьа лентI плъыжьыр зэпаупщIащ КIуэкIуэ Юрийрэ Белавенцев Олегрэ.
Белавенцевым и псалъэм къыхигъэщащ Къэбэрдей уэрамым и дахагъэр телъыджэ зэрыщыхъуар. КIуэкIуэ Юрий къалэдэсхэр къигъэгугъащ иджыри зы уэрам апхуэдэу зэрагъэпэщыжыну.
Къэбэрдей уэрамым и кIыхьагъкIэ оркестрым и макъамэр щызэхэпхырт. Республикэм и декоративно-прикладной гъуазджэм и IэпщIэлъапщIэхэм я IэдакъэщIэкI хьэпшыпхэр, дыщэидэхэр, арджэнхэр, сурэтыщIхэм я лэжьыгъэхэр лъэныкъуитIымкIи щагъэлъагъуэрт. ЩIалэгъуалэм спортым щаIэ зэфIэкIхэр къагъэлъагъуэрт, уэрэджыIакIуэ ныбжьыщIэхэм я зэпеуэхэр щекIуэкIырт. Таурыхъым къыхэщ лIыхъужьхэм я фащэхэр зыщыгъ артистхэм, аниматорхэм сабийхэр ягъэджэгуащ, зэпрагъэуащ. «Победа» кинотеатрым и гупэм деж уэрэджыIакIуэхэмрэ къэфакIуэхэмрэ щата концерт гукъинэжым кърихьэлIахэм я нэгу зрагъэужьащ.
Пщыхьэщхьэм Къэбэрдей уэрамыр аргуэру цIыхухэм яуфэб-гъуащ. Абы щекIуэкIащ къалэдэсхэр куэд щIауэ зыпэплъэ, щхьэусыгъуэ зэхуэмыдэхэмкIэ ягъэIэпхъуэурэ КъБР-м и къэралыгъуэмрэ къалэмрэ я махуэшхуэхэм ирихьэлIэу Налшык администрацэм щэнхабзэмкIэ и управленэм къызэригъэпэща модэмкIэ «PODIUM NALCHIK» фестивалымрэ республикэм и «вагъуэхэм» ята «ФIыуэ слъагъу Налшык, сынохъуэхъу!» концерт гукъинэжымрэ. Къыхэгъэщыпхъэщ мы фестивалыр нэгъабэ япэу къызэрыхалъхьар. Абы зыкъригъэхьэлIащ КъБР-м и Iэтащхьэ КIуэкIуэ Юрий.
Пшыхьыр ягъэдэхащ Сокъур Ольгэ, Текуев Амур, Ракитинэ Иринэ, Уэзрокъуэ Чэрим, ЩоджэнцIыкIу Аслъэн, Къэзан Марьянэ, Сэралъп Марьянэ, Аппаевэ Миланэ, КIыщхэ Ислъамрэ Каринэрэ, ЦокIыл Азэмэт сымэ, нэгъуэщIхэми. Зэхыхьэр щиухым хьэрэкIытIэхэр драгъэлъэтеящ.
ТЕКIУЖЬ Заретэ.
Сурэтхэр Къарей Элинэ трихащ.
